Die afgelope jaar maak die negentigerjare ’n terugkeer en daarmee saam ook dié dekade se gewilde bruin lipstiffieskakerings. Met roesbruin lyk jy selfversekerd en supermodern. Enigiemand kan die skakering dra solank die kleur ’n warm rooi ondertoon het, sê hy..
Chris se wenk: Gee jou purper lippe subtiel glans deur ’n bietjie goue oogskadu liggies in die middel van jou lippe te tik nadat jy jou lipstiffie aangewend het.
Danksy die herlewing van gotiese glans in die mode- en skoonheidswêreld is swart op jou lippe tans ’n reuse-tendens. As jy waaghalsig genoeg is om dié skakering te dra, kies ’n lipstiffie met ’n blink afwerking wat jy laag op laag kan aanwend om die kleur sagter of meer intens te laat lyk. Gelukkig pas ’n gitswart skakering by alle vel- en haarkleure.
Maak jou swart lippe die fokuspunt en hou die res van jou voorkoms klassiek en sag vir balans. Vul jou wenkbroue in en wend ’n warm blosserskakering aan jou wange. Rond dan jou voorkoms af met net ’n dun lyntjie oogomlyner en maskara.
’n Natuurlike (nude) lipkleur bly altyd in die mode. Dis seisoenloos en laat jou gemaklik lyk, sê Chris. Dié herfs is neutrale skakerings met ’n vuilpienk ondertoon gewild. Dit lyk veral mooi by ’n ligte velkleur.
Sagte rokerige oë met aardse oogskadu-skakerings is die perfekte pasmaat vir jou neutrale lippe. Gebruik daarmee saam ’n tikkie verbronser op jou wange om jou gelaat songlans in die kouer maande te gee.